
PREDLOG RESOLUCIJE EVROPSKEGA PARLAMENTA
o poročilu Komisije o Albaniji za leto 2025
(2025/2250(INI))
Evropski parlament,
–	ob upoštevanju Stabilizacijsko-pridružitvenega sporazuma med Evropskima skupnostma in njunimi državami članicami na eni strani ter Republiko Albanijo na drugi strani[footnoteRef:1], [1:  UL L 107, 28.4.2009, str. 166, ELI: http://data.europa.eu/eli/agree_internation/2009/332/oj.] 

–	ob upoštevanju prošnje Republike Albanije za članstvo v EU, vložene 24. aprila 2009,
–	ob upoštevanju Uredbe (EU) 2021/1529 Evropskega parlamenta in Sveta z dne 15. septembra 2021 o vzpostavitvi instrumenta za predpristopno pomoč (IPA III)[footnoteRef:2], [2:  UL L 330, 20.9.2021, str. 1, ELI: http://data.europa.eu/eli/reg/2021/1529/oj.] 

–	ob upoštevanju Uredbe (EU) 2024/1449 Evropskega parlamenta in Sveta z dne 14. maja 2024 o vzpostavitvi instrumenta za reforme in rast za Zahodni Balkan[footnoteRef:3], [3:  UL L, 2024/1449, 24.5.2024, ELI: http://data.europa.eu/eli/reg/2024/1449/oj.] 

–	ob upoštevanju sporočila Komisije z dne 5. februarja 2020 z naslovom Okrepitev pristopnega procesa – verodostojna perspektiva EU za Zahodni Balkan (COM(2020)0057),
–	ob upoštevanju sporočila Komisije z dne 8. novembra 2023 z naslovom Novi načrt za rast za Zahodni Balkan (COM(2023)0691),
–	ob upoštevanju programa reform Albanije, ki je bil vložen v okviru instrumenta EU za reforme in rast, kot ga je odobrila Komisija 23. oktobra 2024,
–	ob upoštevanju sporočila Komisije z dne 8. julija 2025 z naslovom Poročilo o stanju pravne države za leto 2025 (COM(2025)0900), ki mu je priložen delovni dokument služb Komisije z naslovom 2025 Rule of Law Report – Country Chapter on the rule of law situation in Albania (Poročilo o stanju pravne države za leto 2025 – Poglavje o stanju pravne države v Albaniji) (SWD(2025)0928),
–	ob upoštevanju sporočila Komisije z dne 4. novembra 2025 z naslovom Sporočilo o širitveni politiki EU za leto 2025 (COM(2025)0690), ki mu je priložen delovni dokument služb Komisije z naslovom Albania 2025 Report (Poročilo o Albaniji za leto 2025) (SWD(2025)0750),
–	ob upoštevanju končnega poročila misije za opazovanje volitev Urada za demokratične institucije in človekove pravice (ODIHR) Organizacije za varnost in sodelovanje v Evropi (OVSE) z dne 23. oktobra 2025 o parlamentarnih volitvah v Albaniji dne 11. maja 2025,
–	ob upoštevanju izjave z vrha EU-Zahodni Balkan, ki je potekal v Bruslju 17. decembra 2025,
–	ob upoštevanju svojih prejšnjih resolucij o Albaniji,
–	ob upoštevanju člena 55 Poslovnika,
–	ob upoštevanju poročila Odbora za zunanje zadeve (A10-0000/2026),
A.	ker širitev EU ostaja strateška naložba v mir, varnost, stabilnost ter demokratični in socialno-ekonomski razvoj po vsej evropski celini;
B.	ker Albanija ohranja jasno strateško usmeritev k članstvu v EU in je izkazala popolno usklajenost s skupno zunanjo in varnostno politiko EU;
C.	ker je Albanija država kandidatka za članstvo v EU od leta 2014, pristopna pogajanja je začela julija 2022, novembra 2023 je uspešno zaključila postopek pregleda, med 15. oktobrom 2024 in 17. novembrom 2025 pa je odprla vse sklope pogajalskih poglavij;
D.	ker poročilo Komisije o Albaniji za leto 2025 potrjuje, da država še naprej napreduje na večini področij, povezanih s pristopom, obenem pa poudarja, da so potrebne globlje, doslednejše in nepovratne reforme;
E.	ker je verodostojnost širitvenega procesa odvisna od strogih pogojev, na dosežkih temelječega napredka in učinkovitega izvajanja reform, ne pa zgolj od formalnega sprejetja zakonodaje;
F.	ker je za pristopno pot Albanije še zmeraj izjemno pomembno, da se krepijo demokratične institucije, neodvisnost soldstva, prizadevanja za boj proti korupciji, svoboda medijev in temeljne pravice;
G.	ker priporočila OVSE/ODIHR za nadaljnje izboljšanje izvedbe volitev v Albaniji še niso bila v celoti upoštevana; 
1.	pozdravlja izjemno zavezanost Albanije vključevanju v EU, ki temelji na soglasju med vsemi političnimi strankami in veliki podpori med državljani, ter pozdravlja dejstvo, da je Albanija v samo 13 mesecih odprla vse sklope pristopnih pogajanj; 
2.	pozdravlja, da želi Albanija do konca leta 2027 zaključiti pristopna pogajanja in da je v zadnjih letih dosegla hiter napredek; poudarja, da je treba poskrbeti za temeljito izvajanje zakonodaje; 
3.	ugotavlja, da je albanski volilni okvir po ocenah Komisije na splošno ustrezen za izvedbo konkurenčnih volitev, hkrati pa znova izraža pomisleke v zvezi z neenakimi konkurenčnimi pogoji, zlorabo upravnih virov, obtožbami o kupovanju glasov in pritiskom na volivce; zato poziva vladajočo večino in opozicijo, naj si v tesnem sodelovanju s civilno družbo konstruktivno in vključujoče prizadevata za celovito volilno reformo ter začneta precej pred prihodnjimi volilnimi cikli v celoti izvajati preostala priporočila OVSE/ODIHR in Beneške komisije;
4.	izraža zaskrbljenost zaradi stalne politične polarizacije in napadalnega političnega diskurza, ki spodkopavata parlamentarni nadzor, zaupanje javnosti in učinkovito delovanje demokratičnih institucij;
5.	spodbuja strožji parlamentarni nadzor nad izvršno oblastjo, večjo preglednost zakonodajnih postopkov in bolj smiselno posvetovanje z organizacijami civilne družbe, socialnimi partnerji in neodvisnimi institucijami;
Pravna država, sodstvo in boj proti korupciji
6.	pozdravlja nadaljnje izvajanje reformnega procesa v pravosodju, vključno s preverjanjem sodnikov in tožilcev, kar prispeva k večji odgovornosti in integriteti v sodstvu; ugotavlja pa, da še vedno obstajajo izzivi, povezani z učinkovitostjo sodstva, sodnimi zaostanki, doslednostjo sodne prakse in poskusi neprimernega vplivanja;
7.	poziva k nadaljnji krepitvi organov pravosodnega upravljanja, da bi zagotovili njihovo neodvisnost, preglednost in strokovno zmogljivost, ter k trajnim naložbam v sodno infrastrukturo in digitalizacijo;
8.	poudarja, da je korupcija še vedno zelo zaskrbljujoča in da mora Albanija kljub napredku v pravnem in institucionalnem okviru dodatno izboljševati svoje rezultate pri preiskavah, pregonu in pravnomočnih obsodbah, zlasti v primerih korupcije na visoki ravni;
9.	vztraja, da je treba korupcijo obravnavati na vseh ravneh, da bi povečali zaupanje državljanov v državne institucije in vzpostavili predvidljivo poslovno okolje;
10.	poudarja pomen učinkovitega boja proti organiziranemu kriminalu, vključno z mrežami za pranje denarja in trgovino s prepovedanimi drogami, ter poziva k tesnejšemu sodelovanju z agencijami EU, kot sta Europol in Eurojust;
Temeljne pravice in svoboda medijev
11.	poziva k nadaljnjim prizadevanjem za zaščito svobode izražanja in pluralnosti medijev, vključno z večjo preglednostjo pri morebitnih nasprotjih interesov lastnikov medijev, zaščitnimi ukrepi pred političnim in gospodarskim pritiskom na novinarje ter učinkovitim preiskovanjem groženj medijskim delavcem in napadov nanje;
12.	spodbuja Albanijo, naj okrepi institucionalni okvir za zaščito manjšin in ranljivih skupin, vključno z Romi in Egipčani, invalidi, delavci migranti in osebami LGBTIQ+, ter poskrbi za učinkovito izvajanje protidiskriminacijske zakonodaje; je zaskrbljen, ker se v političnem diskurzu pojavlja retorika proti enakosti spolov;
13.	poudarja, da je treba izboljšati dostop do pravnega varstva, zlasti za ranljive in marginalizirane skupine;
Reforma javne uprave in upravljanje
14.	je seznanjen z napredkom pri reformi javne uprave, vključno s strateškim načrtovanjem in usklajevanjem; poudarja pa, da so potrebna nadaljnja prizadevanja, da bi zagotovili zaposlovanje na podlagi dosežkov in dosegli depolitizacijo javne uprave;
15.	poziva k boljšemu načrtovanju politik, odločanju na podlagi dokazov in preglednim proračunskim postopkom, vključno z okrepljenim parlamentarnim nadzorom nad javnimi financami;
Socialno-ekonomske reforme in okolje
16.	pozdravlja sodelovanje Albanije pri izvajanju načrta EU za rast za Zahodni Balkan; ugotavlja pa, da je še vedno opaziti strukturne pomanjkljivosti, vključno z neformalnim delom, omejeno rastjo produktivnosti in zahtevnim poslovnim okoljem; ponovno poudarja pomen izboljšanja prometne infrastrukture med državami Zahodnega Balkana in razvoja povezav z državami članicami EU;
17.	poudarja, kako pomembne so naložbe v izobraževanje, razvoj znanj in spretnosti ter inovacije za podporo trajnostni rasti in socialni koheziji;
18.	poudarja, kako pomemben je resničen socialni dialog, da bodo različni segmenti prebivalstva deležni prednosti širitve; obžaluje, da se nacionalni sveti za delo sestajajo le redko; poziva, naj se izboljša postopek tristranskega posvetovanja, vključno z ustreznim sodelovanjem sindikatov; poudarja, da je treba še naprej podpirati krepitev zmogljivosti socialnih partnerjev;
19.	je zaskrbljen zaradi ocene Komisije, da v preteklem letu ni bilo napredka na področju okolja in podnebnih sprememb;
Zunanja politika in regionalno sodelovanje
20.	pozdravlja, da se Albanija še naprej povsem usklajuje s skupno zunanjo in varnostno politiko EU, vključno z omejevalnimi ukrepi, nadaljnje sodelovanje Albanije v misijah in operacijah SVOP ter njeno konstruktivno vlogo pri spodbujanju regionalne stabilnosti;
21.	poudarja pomen dobrih sosedskih odnosov in regionalnega sodelovanja kot bistvenih elementov širitvenega procesa ter pozdravlja dejavno sodelovanje Albanije v regionalnih pobudah;
Podpora EU
22.	pozdravlja finančno in tehnično pomoč EU Albaniji v okviru instrumenta IPA III ter instrumenta za reforme in rast ter poudarja, da mora taka podpora ostati dosledno vezana na konkretno izvajanje reform in merljive rezultate;
°
°	°
23.	naroči svoji predsednici, naj to resolucijo posreduje predsedniku Evropskega sveta, Svetu, Komisiji, podpredsednici Komisije/visoki predstavnici Unije za zunanje zadeve in varnostno politiko, vladam in parlamentom držav članic ter predsedniku, vladi in parlamentu Republike Albanije.

[bookmark: _Toc223346183]OBRAZLOŽITEV
V poročilu sta ocenjena sedanje stanje in najnovejši razvoj dogodkov v zvezi z napredkom Albanije pri pridruževanju EU. Vključuje odziv Parlamenta na poročilo Komisije o širitvi iz leta 2025.
Albanija je od leta 2014 država kandidatka za članstvo v EU in je pristopna pogajanja začela julija 2022, novembra 2023 pa je uspešno zaključila postopek pregleda. V rekordnem obdobju le nekaj več kot enega leta je med 15. oktobrom 2024 in 17. novembrom 2024 odprla vse sklope pogajalskih poglavij.
V tem in naslednjem letu bo morala ohraniti zagon, da bi izpolnila svoj cilj in se do konca leta 2027 pripravila na pristop k EU. To bi državam članicam omogočilo, da nadaljujejo z ratifikacijo pristopne pogodbe za vstop Albanije v EU do konca desetletja. V naslednji fazi bo bistveno učinkovito izvajanje sprejetih reform na terenu.
V tem poročilu je ocenjen napredek Albanije glede njenih demokratičnih institucij, svobode medijev, vključenosti civilne družbe, temeljnih pravic, pravne države, družbeno-gospodarskih reform, okolja, regionalnega sodelovanja in zunanje politike.
Albanija se kljub doseženmu napredku še vedno sooča z več izzivi, kot so premagovanje notranje politične polarizacije in izboljšanje politične kulture, krepitev pravne države in utrditev protikorupcijskih reform.
Letošnje poročilo se osredotoča predvsem na socialno-ekonomske reforme in poudarja ključni pomen resničnega socialnega dialoga, da bodo vsi segmenti prebivalstva deležni koristi širitve.

<FootprintIntro>Poročevalec v skladu s členom 8 Priloge I Poslovnika izjavlja, da je v svoje poročilo vključil prispevke k zadevam, ki se nanašajo na temo dokumenta, ki jih je med pripravo osnutka poročila prejel od naslednjih zastopnikov interesov, ki spadajo na področje uporabe Medinstitucionalnega sporazuma o obveznem registru[footnoteRef:4] za preglednost, ali zastopnikov javnih organov tretjih držav, vključno z njihovimi diplomatskimi predstavništvi in veleposlaništvi:</FootprintIntro> [4: Medinstitucionalni sporazum z dne 20. maja 2021 med Evropskim parlamentom, Svetom Evropske unije in Evropsko komisijo o obveznem registru za preglednost (UL L 207, 11.6.2021, str. 1, ELI: http://data.europa.eu/eli/agree_interinstit/2021/611/oj).] 

	1. Zastopniki interesov, ki spadajo na področje uporabe Medinstitucionalnega sporazuma o obveznem registru za preglednost

	

	2. Zastopniki javnih organov tretjih držav, vključno z njihovimi diplomatskimi predstavništvi in veleposlaništvi

	Government of Republic of Albania

	Members of Parliament of the Republic of Albania 


Priprava tega seznama je v izključni pristojnosti poročevalca.
Če so na seznamu navedene fizične osebe z imenom ali njihovo funkcijo ali z obema, poročevalec izjavlja, da je zadevne fizične osebe seznanil z obvestilom Evropskega parlamenta o varstvu podatkov št. 484 (https://www.europarl.europa.eu/data-protect/index.do), v katerem so opredeljeni pogoji, ki veljajo za obdelavo njihovih osebnih podatkov, ter pravice, povezane s to obdelavo.

